Rezultatele studiului Comisiei Europe privind vulnerabilitatea consumatorilor în piețele cheie Un studiu recent privind vulnerabilitatea consumatorilor a analizat noțiunile de consumator „mediu” și „vulnerabil”, astfel cum au fost dezvoltate de Curtea de Justiție, cu un accent special pe DPCN. Studiul a analizat modul în care aceste concepte juridice au fost înțelese în statele membre și a constatat faptul că, deși acestea au fost utilizate într-o serie de cazuri, există unele divergențe în interpretare. Studiul a examinat, de asemenea, noțiunea de consumator mediu în două moduri – în ceea ce privește indicatorii elaborați de studiu pentru a conceptualiza vulnerabilitatea consumatorilor și în ceea ce privește definiția consumatorului mediu din DPCN, și anume prin referirea la consumatorul mediu ca fiind „bine informat” „atent” și „avizat”. În ceea ce privește caracterul „bine informat” al unui consumator mediu, studiul a constatat faptul că un consumator mediu, astfel cum este reprezentat de răspunsurile consumatorilor medii în funcție de indicator, se consideră destul de informat cu privire la prețuri, declară că citește comunicarea pe internet, servicii bancare și furnizori de energie (dar recunoaște că numai se uită peste aceasta sau le citește în grabă) și afirmă faptul că nu se bazează numai pe informațiile furnizate de publicitate. În ceea ce privește noțiunea de „atent și „avizat”, studiul a constatat faptul că un consumator mediu se consideră destul de atent în ceea ce privește persoanele și în luarea de decizii, nefiind foarte dispus să își asume riscuri, precum și că acesta nu este de acord cu faptul că anunțurile raportează fapte obiective. Consumatorul mediu a fost în măsură, de asemenea, să identifice sensul corect al unor concepte precum KWh, megabiți/secundă și rata dobânzii și a răspuns corect la întrebările de măsurare a capacități computaționale și a credulității. Cei mai mulți dintre indicatorii de mai sus reflectă medii autoraportate – spre deosebire de măsuri obiective – ale conceptelor de „bine informat”, „atent” și „avizat” și, prin urmare, trebuie să fie interpretați cu prudență, deoarece aceștia pot fi influențați – cel puțin parțial – de deviații comportamentale precum încrederea exagerată a consumatorului . Acest lucru este susținut de faptul că, în momentul prezentării ofertelor complexe în cadrul experimentelor de comportament, consumatorul mediu nu a fost capabil, în realitate, să selecteze cea mai bună ofertă din cadrul experimentelor care reflectă practici actuale de comercializare în sectorul energetic (prețuri complexe), sectorul online (pachete de oferte) și între sectoare (rate fixe – rate inițiale mai mici decât ratele pieței care vor fi în vigoare numai pentru o scurtă perioadă de timp, după care rata va crește treptat). În plus, consumatorul mediu raportează faptul că nu compară niciodată acordurile cu băncile și furnizorii de energie și că are dificultăți în compararea acordurilor unor astfel de furnizori. Consumatorul mediu se simte vulnerabil, de asemenea, într-o anumită măsură, din cauza caracteristicilor personale precum problemele de sănătate, vârstă, apartenența la un grup minoritar etc. În general, majoritatea indicatorilor arată o imagine coerentă a consumatorului mediu în toate cele 28 de state membre ale UE, însă au fost descoperite unele diferențe între țări. De exemplu, 69 % din consumatorii din Bulgaria consideră că este „foarte” sau „destul” de dificil să compare acordurile energetice, în timp ce 35 % din consumatori în Germania afirmă același lucru. În Danemarca, 63 % din consumatori consideră că este „foarte”, sau „destul” de dificil să compare serviciile oferite de bănci, în timp ce acest lucru este valabil pentru 33 % din consumatorii din Regatul Unit. Aceste constatări indică dependența caracteristicilor consumatorului mediu atât de situația în care acesta se află, cât și de modul în care aceste caracteristici sunt măsurate. Rezultatele studiului pot orienta, prin urmare, înțelegerea de către consumatorul mediu, iar rezultatele specifice fiecărei țări pot fi consultate în raportul final.